Բարձրագույն կրթության համակարգում շոշափելի արդյունքների հասնելու և կրթության ավելի բարձր մակարդակ ձևավորելու համար կարևոր է բուհերի միջև մասնագիտական ուղղվածությունների ճշգրտումը, ինչը ենթադրում է, որ բուհերն իրենց ուժերը պետք է կենտրոնացնեն մի քանի մասնագիտությունների զարգացման ուղղությամբ։ Հայաստանի նման փոքր երկրում զարմանալիորեն մեծ թիվ են կազմում բուհերը։ Անգամ զարգացած երկրներում բուհերի նման թիվ գրանցված չէ։ Պետք է հասկանալ՝ ի´նչ ենք ուզում. բազմաթիվ , բայց թո՞ւյլ, թե՞ փոքրաթիվ, բայց ուժեղ համալսարաններ։ Այս առնչությամբ անհրաժեշտ ենք համարում ըստ ժամանակի պահանջի և հրատապության կոնկրետ ոլորտների զարգացման ուղղությամբ պետական ծրագրերի մշակումը։ Այդպիսի ոլորտ է, օրինակ, բնագիտությունը, որի զարգացումը, համոզված ենք, մեր երկրի ապագա հզորության գրավականն է։ Նույնը կարելի է ասել նաև ինժեներական կրթության մասին. այսպիսով պետք է լուրջ ներդրումներ անել այն մասնագիտությունների մեջ, որոնք կանխորոշում են երկրի զարգացումը, այլ ոչ նրանց մեջ, որոնք մոդայիկ են։